**อย. ชี้ น้ำดื่มพรรคก้าวไกล ใช้เลข อย. ที่ยกเลิกแล้ว**

อย. เผย กรณีน้ำดื่มพรรคก้าวไกลใช้เลข อย. ที่แจ้งยกเลิกแล้ว มีความผิด จึงได้สั่งให้ระงับ
การจำหน่าย จ่าย แจก จนกว่าจะมีการแก้ไขฉลากน้ำดื่มให้ถูกต้อง พร้อมดำเนินคดีตามกฎหมาย

**นายแพทย์ณรงค์ อภิกุลวณิช รักษาราชการแทนเลขาธิการคณะกรรมการอาหารและยา**เปิดเผยว่า จากกรณีพบน้ำดื่มพรรคก้าวไกล มีการใช้เลข อย. ที่ยกเลิกไปแล้วนั้น สำนักงานคณะกรรมการอาหารและยา (อย.) ประสานไปยังสำนักงานสาธารณสุขจังหวัดนนทบุรีเพื่อดำเนินการตรวจสอบ โดยพบว่าผู้ผลิตน้ำดื่มดังกล่าว ได้แจ้งยกเลิกเลข อย.เดิมแล้ว ตั้งแต่วันที่ 6 ตุลาคม 2557 เนื่องจากย้ายสถานที่ผลิต ปัจจุบันย้ายมาอยู่เลขที่ 154 หมู่ที่ 9 ต. บางกร่าง อ. เมือง จ. นนทบุรี โดยสถานที่แห่งนี้ มีผลิตภัณฑ์น้ำดื่มที่ได้รับอนุญาต 2 รายการ คือ น้ำดื่มตราราชา เลข อย. 12-2-00858-2-0001 และน้ำดื่มตราคิงลิส เลข อย. 12-2-00858-2-0002 ซึ่งสำนักงานสาธารณสุขจังหวัดนนทบุรีได้มีการเฝ้าระวังอย่างต่อเนื่อง ตั้งแต่ ปี 2558-ปัจจุบัน โดยเมื่อวันที่ 6 กุมภาพันธ์ 2566 พนักงานเจ้าหน้าที่ตรวจไม่พบน้ำดื่มพรรคก้าวไกล แต่พบน้ำดื่มคิงลิส จึงได้เก็บตัวอย่างน้ำดื่มคิงลิสตรวจวิเคราะห์คุณภาพ พบว่าผ่านเกณฑ์มาตรฐาน ส่วนการตรวจสถานที่ได้ให้ผู้รับอนุญาตแก้ไขปรับปรุงให้เป็นไปตามมาตรฐานสถานที่ผลิตแล้้วตั้งแต่เดือนมีนาคม 2566 ต่อมาวันที่ 19 ธันวาคม 2566 ได้ตรวจสอบสถานที่ผลิตดังกล่าวอีกครั้ง พบการผลิตน้ำดื่มพรรคก้าวไกลซึ่งพนักงานเจ้าหน้าที่ตรวจสอบฉลากแล้วพบว่าแสดงเลข อย. เดิมที่ยกเลิกไปแล้ว ซึ่งผู้รับอนุญาตยอมรับว่าใช้ฉลากไม่ถูกต้อง และจากการตรวจบริเวณสถานที่ผลิตและโกดังเก็บสินค้า พบน้ำดื่มพรรคก้าวไกล ขนาดบรรจุ 350 ml จำนวน 723 แพ็ค ๆ ละ 1 โหล และน้ำดื่มคิงลิส ขนาดบรรจุ 350 ml จำนวน 798 แพ็ค ๆ ละ 1 โหล ซึ่งผลิตภัณฑ์ทั้งหมด แสดงฉลากเลขสารบบอาหารไม่ถูกต้อง จึงได้สั่งให้ระงับการจำหน่าย จ่ายแจก จนกว่าจะมีการแก้ไขฉลากน้ำดื่มให้ถูกต้องและดำเนินการตามกฎหมายต่อไป

……………………………………………………………………

**วันที่เผยแพร่ข่าว 12 ธันวาคม 2566 / ข่าวแจก 35 ปีงบประมาณ พ.ศ. 2567**

****